text: Vågen nabo stoppede indbrudstyve
  20 maj 2016 kl. 04.31
  En vaks mand opdagede natten til fredag to indbrudstyve i naboens hus. Han ringede til politiet, der fangede den ene tyv.
  Omkring klokken 02.00 natten til fredag opdagede en mand fra Ølgod to indbrudstyve i naboens hus. Han kunne se to personer bevæge sig rundt i huset med lommelygter, og han vidste at naboen ikke var hjemme. Derfor ringede han lynhurtigt til politiet.
  - Han kunne løbende fortælle os, hvad der skete, indtil patruljevognen var fremme. Det er jo et rigtig godt eksempel på nabohjælp,  siger vagtchef ved Syd- og Sønderjyllands Politi Ivan Gohr Jensen til TV SYD.
  Da politiet nåede frem, stak de to indbrudstyve af, men den ene - en 34-årig lettisk mand - blev fanget.
  - Ved godt samarbejde lykkedes det faktisk betjentene at få løbet den ene gerningsmand op. Den anden slap desværre, siger Ivan Gohr Jensen.
  Der er sket flere indbrud i samme område, og politiet er næsten sikre på, at det er de samme to mænd, der står bag. Den lettiske mand sidder i arresten, mens sagen efterforskes.
  Vågen borger fik i nat øje på indbrudstyve hos en nabo i Ølgod. Politiet fik anholdt en lettisk g-mand, mens den anden slap væk. #politidk
  
  
  